Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 448/10)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„Olio Campania”

Nr. UE: PGI-IT-02795 – 4.8.2021

DOP ( ) IGP (X)

1. Denumirea (denumirile) [a (ale) DOP sau IGP]

„Olio Campania”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs

Clasa 1.5. – Uleiuri și grăsimi

3.2. Descrierea produsului căruia i se aplică denumirea de la punctul 1

Indicația geografică protejată „Olio Campania” este rezervată uleiului de măsline extravirgin obținut din măsline produse exclusiv în aria geografică menționată la punctul 4.

La momentul comercializării, uleiul de măsline extravirgin cu IGP „Olio Campania” trebuie să prezinte următoarele caracteristici:

— Proprietăți fizico-chimice: Aciditate (% acid oleic) ≤ 0,4 Indice de peroxid (meq O2/kg de ulei) ≤ 12 K232 ≤ 2,2 K270 ≤ 0,18 Polifenoli totali (mg/kg) ≥ 200

— Caracteristici organoleptice: Descriptor Mediană Atribut fructat de măsline 3-7 Atribut amar 2-6 Atribut picant 2-6

— Culoare: de la galben-pai la verde.

Toți parametrii calitativi care nu sunt menționați în mod specific trebuie să fie conformi cu legislația UE în vigoare privind uleiurile de măsline extravirgine.

În ceea ce privește profilul său organoleptic, atributul fructat de măsline al produsului cu IGP „Olio Campania” are o intensitate medie spre ridicată. Pe lângă componenta aromatică, „atributul amar” și „atributul picant” percepute sunt în concordanță cu concentrația de polifenoli totali (≥ 200 mg/kg).

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Uleiul de măsline extravirgin cu IGP „Olio Campania” trebuie obținut din următoarele soiuri, fie separate, fie în amestec: Asprinia, Caiazzana, Carpellese, Frantoio, Leccino, Leccio del Corno, Marinese, Minucciola, Nostrale, Ogliarola campana, Ortice, Ortolana, Pisciottana, Racioppella, Ravece, Rotondella, Salella, Sessana, Tonda. Pot fi utilizate și alte soiuri, cu condiția ca acestea să nu reprezinte mai mult de 15 % din materia primă totală.

Datorită interacțiunii dintre genotipurile soiurilor care s-au aclimatizat de-a lungul timpului, caracteristicile pedologice și climatice și tehnicile de producție utilizate în această arie, produsul cu IGP „Olio Campania” este caracterizat de parametri chimici, fizici și organoleptici specifici.

3.4. Etape specifice ale producției care trebuie să se desfășoare în aria geografică delimitată

Atât cultivarea și recoltarea măslinelor, cât și procesul de extragere a uleiului trebuie să se desfășoare în aria geografică delimitată.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Uleiul de măsline extravirgin cu IGP „Olio Campania” trebuie să fie comercializat în recipiente sigilate și etichetate care sunt autorizate de legislația aplicabilă, cu o capacitate de maximum 5 litri.

3.6. Norme specifice privind etichetarea produsului la care se referă denumirea înregistrată

Este interzisă adăugarea la indicația geografică protejată „Olio Campania” a oricărui calificativ care nu este prevăzut în mod expres în caietul de sarcini al produsului, inclusiv a următoarelor adjective: fine (fin), scelto (ales), selezionato (selecționat), superiore (superior). Sunt permise trimiteri veridice și verificabile care descriu metodele producătorilor (de exemplu, mențiunea „dintr-un singur soi”, urmată de numele cultivarului utilizat), cu condiția ca acestea să fie autorizate în prealabil de către organismul de control responsabil. Este permisă utilizarea, conformă cu realitatea, a numelor, a denumirilor comerciale și a mărcilor, cu condiția ca acestea să nu aibă un sens laudativ și să nu inducă în eroare consumatorul. Este interzisă utilizarea altor indicații geografice.

Denumirea „Olio Campania” trebuie să figureze pe etichetă cu majuscule clare și indelebile, cu caractere de dimensiuni care nu pot fi mai mici decât cele ale descrierii realizate de producător, astfel încât să poată fi ușor de identificat printre toate celelalte informații incluse. Pe eticheta trebuie să figureze, de asemenea, logoul de mai jos.

4. Delimitarea concisă a ariei geografice

Aria de producție a uleiului de măsline extravirgin cu indicația geografică protejată „Olio Campania” cuprinde întregul teritoriu administrativ al regiunii Campania.

5. Legătura cu aria geografică

Cererea de recunoaștere a denumirii „Olio Campania” se bazează pe caracteristicile calitative ale produsului și pe reputația acestuia.

Din punct de vedere climatic, regiunea Campania este foarte potrivită pentru cultivarea măslinilor. Regiunea este caracterizată de veri calde și uscate. Precipitațiile sunt concentrate în perioada de toamnă și iarnă (precipitații medii anuale de 900-1 100 mm). Temperatura medie din luna cea mai rece (ianuarie) este sub 18 °C (dar peste 1 °C), depășind 20 °C în luna cea mai caldă (iulie). Temperatura medie anuală (14,4 °C) este tipică unei clime mediteraneene temperate.

Aceste caracteristici climatice joacă un rol esențial pentru specificitatea IGP „Olio Campania”. Temperaturile ridicate și secetele prelungite din timpul verii fac ca măslinele să acumuleze polifenoli, substanțe cu o valoare nutritivă ridicată, care sunt responsabile pentru gustul amar și picant al produsului cu IGP „Olio Campania”. Compoziția de acizi grași influențată de factorii de mediu și genetici constituie o altă caracteristică specifică uleiului de măsline produs în Campania. De fapt, compușii volatili care sunt responsabili pentru notele aromatice tipice profilului senzorial al produsului cu IGP „Olio Campania” (în principal aromele de migdale, de anghinare și de tomate) provin din mecanismul lipoxigenazei, adică un lanț de reacții de oxidare enzimatică, care afectează în mod specific acizii grași și care sunt puternic influențate de substrat (acizi grași) și de activitatea enzimatică. În cadrul acestui mecanism biochimic, acizii grași linoleic și linolenic sunt transformați în mod specific de către enzime (lipoxigenază, hidroperoxid liază, izomerază, alcool dehidrogenază) în aldehide, alcooli și esteri volatili care sunt responsabili pentru principalele caracteristici aromatice ale uleiurilor. Testele de cromatografie în fază gazoasă a materiilor volatile din uleiurile produse în regiunea Campania au identificat unele dintre moleculele responsabile pentru aceste caracteristici. Mai precis, uleiurile produse în regiunea Campania se caracterizează prin prezența următoarelor substanțe: trans-2-hexenal (responsabil pentru atributul fructat de măsline verzi și pentru aromele de migdale prezente în aproape toate soiurile), cis-3-hexenal (responsabil pentru aromele de tomate necoapte prezente, de exemplu, în uleiurile obținute din soiurile Ravece și Ortice) și cis-3-hexenol (responsabil pentru aromele de frunze și de anghinare din uleiurile obținute din soiurile Nostrale, Minucciola și Biancolilla).

Specificitatea uleiului produs în regiunea Campania a fost confirmată, de asemenea, de cercetările recente realizate de Muzzalupo I. et al. de la Centrul de Cercetare a Măslinelor, Fructelor și Citricelor (Centro di Ricerca Olivicoltura, Frutticoltura e Agrumicoltura – CREA-OFA, fostul CREA-OLI) din cadrul Consiliului pentru Cercetare Agricolă și Analiză Economică Agricolă (Consiglio per la Ricerca in Agricoltura e l’Analisi dell’Economia Agraria). Scopul cercetărilor respective a fost de a studia profilul genetic al celor 489 de soiuri de măsline italiene, astfel cum se detaliază în articolul „Genetic Biodiversity of Italian Olives Germplasm analysed by SSR Markers” (Biodiversitatea genetică a germoplasmei măslinelor italiene analizată cu ajutorul markerilor SSR), publicat în The Scientific World Journal din 2014. Testele statistice cu privire la datele colectate au permis repartizarea soiurilor studiate în șapte grupuri pe baza afinității genetice. Toate soiurile din regiunea Campania, inclusiv cele enumerate la punctul 3.3, aparțin aceluiași grup (grupul 4). Acest lucru arată că profilul lor genetic se diferențiază în mod clar de cel al celorlalte soiuri italiene incluse în studiu.

Pe lângă acești factori de mediu și genetici, la caracterul unic al uleiului produs în regiunea Campania au contribuit, de asemenea, alți factori legați într-un mod mai direct de acțiunea umană, precum tehnicile agronomice și de extragere. Încă din anii 1990, administrația regiunii și Università degli Studi di Napoli Federico II au depus eforturi intense pentru a face cunoscute orientările privind îmbunătățirea calității. Acest lucru a avut un impact major asupra modernizării structurilor de producție existente. Aceste inovații au avut efecte clare asupra calității uleiurilor produse, în special în ceea ce privește uleiurile cu o aciditate ≤ 0,4 % și cu un conținut corespunzător de polifenoli. Aceste caracteristici se datorează devansării și eficientizării recoltării, care au redus substanțial intervalul de timp dintre momentul culegerii măslinelor și cel al zdrobirii acestora. Prezența în Campania a unor prese moderne de ulei de măsline, care acordă o atenție deosebită reglării parametrilor de timp/temperatură în toate etapele procesului de extracție, asigură faptul că această activitate se desfășoară în cele mai adecvate condiții pentru a spori potențialul fiecărui soi de măsline.

Reputația denumirii „Olio Campania” se bazează pe legătura puternică și străveche dintre teritoriu, măslini, ulei și cultura măslinilor, încă prezentă în regiunea Campania.

De-a lungul celor 2 500 de ani de istorie a măslinilor și a uleiului din Campania, condițiile unice și favorabile ale ariei geografice au favorizat răspândirea plantațiilor de măslini în întreaga regiune, devenind astfel o sursă importantă de venit (în unele cazuri, singura) pentru populația locală. Plantațiile de măslini protejează, de asemenea, terenul, care este înfrumusețat de prezența lor imuabilă. Până la sfârșitul secolului al XX-lea, producția de ulei de măsline din Campania a devenit pivotul strategic al tradiției culinare, de o importanță crucială, precum și un pilon al dietei mediteraneene. Celebrul nutriționist american Ancel Keys, părintele dietei mediteraneene, care a trăit în Campania timp de peste 40 de ani, a susținut că uleiul din Campania are o importanță crucială, datorită proprietăților sale de reducere a nivelului de colesterol din sânge, care sunt benefice pentru sistemul cardiovascular.

Reputația produsului „Olio Campania” este demonstrată de referințele, publicațiile și documentele comerciale și istorice care dovedesc și atestă prestigiul și renumele său.

Facturile comerciale care datează din anul 1991 până în anul 2019 ale firmelor Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee și altele includ denumirea „Olio Campania” sau „Olio extravergine d’oliva Campania” în secțiunea referitoare la descrierea produsului. Această denumire figurează, de asemenea, pe etichetele sticlelor introduse pe piață. Unele facturi emise de firma Basso Fedele & Figli pentru perioada 1989-2001 și etichetele aplicate pe produsele dedicate exportului conțin, de asemenea, mențiunea „Olio Campania” sau „Kampanien” (traducerea în limba germană). În plus, compania internațională de transport maritim „Flotta Lauro”, care avea sediul la Napoli și era una dintre cele mai renumite companii de croazieră din lume, comercializa un ulei de măsline produs în plantațiile de măslini deținute de proprietarul navelor sub denumirea „Olio extra vergine della Campania” pe rutele sale maritime și îl utiliza pe navele sale de croazieră.

Regiunea Campania și comitetul însărcinat cu promovarea produsului și a mărcii sale au depus, de asemenea, numeroase eforturi de-a lungul anilor pentru a spori vizibilitatea acestuia, inclusiv prin participarea la evenimente și târguri internaționale și publicarea mai multor materiale promoționale. Un exemplu în acest sens este târgul alimentar internațional CIBUS 2021, în cadrul căruia produsul cu IGP „Olio Campania” avea propriile standuri promoționale și de informare cu sticle expuse ca mostre. Produsul a fost, de asemenea, prezent la standul regiunii Campania în cadrul altor târguri de profil, cum ar fi Olio Capitale 2021, care a avut loc la Trieste, și Festivalul Uleiului de la Varșovia din 2019. Proiectul IGP „Olio Campania” a fost prezentat pentru prima dată la târgul SOL 2017 de la Verona, cu un stand expozițional și o conferință de presă, precum și cu diferite alte ocazii ulterioare. Printre exemplele de concursuri se numără premiul Extrabio Campania (ediția a 13-a, care a avut loc în 2020), care se axează în special pe uleiurile de măsline extravirgine provenite de la ferme ecologice (pentru care regiunea Campania este foarte potrivită). Mai recent, comitetul de promovare a IGP a contribuit, de asemenea, în calitate de partener la organizarea și promovarea ExtraCampania, un concurs care acordă premii celor mai bune uleiuri produse în Campania.

Produsul cu IGP „Olio Campania” este, de asemenea, implicat într-un proiect de inovare denumit „Box Narrante”, din cadrul măsurii 16.1 din PDR 2014-2020, care se află în prezent în etapa de implementare. Acest proiect, realizat printr-un parteneriat condus de Università degli Studi di Napoli Federico II, oferă pachete inovatoare care conțin trei tipuri de uleiuri de măsline extravirgine (inclusiv un ulei „Olio Campania”), în vederea informării consumatorilor și a colectării de informații cu privire la părerea lor despre produs. Un interviu cu un cercetător cu privire la obiectivele și conținutul proiectului a fost publicat în ediția din 31 ianuarie 2022 a revistei naționale online AgroNotizie.

Denumirea este citată sau menționată în numeroase publicații, care fac referire la obiectivele și descrierea produsului pentru a-l promova sau a-i analiza potențialul comercial. De exemplu, ediția din 2020 a Guida agli Oli evo della Campania (Ghidul uleiurilor de măsline extravirgine din Campania) îi dedică un întreg paragraf (pagina 15). Proiectul IGP „Olio Campania” a fost, de asemenea, menționat recent în principalele ziare și rețele agroalimentare naționale precum Agricolae, TeatroNaturale, Olivo e Olio (ad litteram) și altele, fiind publicate interviuri cu cercetători universitari și experți în domeniu. Cel mai important cotidian financiar din Italia, Il Sole 24Ore, a publicat, de asemenea, un articol detaliat despre proiectul IGP „Olio Campania” la 21 decembrie 2019. Agenția Ansa Terra e Gusto a publicat, la 29 ianuarie 2022, o știre care a fost preluată de alte rețele și programe de știri naționale. Fondazione Qualivita, cea mai importantă instituție pentru promovarea DOP/IGP, a inclus un articol referitor la IGP „Olio Campania” în unul dintre buletinele sale informative. La 3 februarie 2022, cotidianul Il Mattino a dedicat o pagină întreagă produsului cu IGP „Olio Campania” în secțiunea sa săptămânală privind produsele agroalimentare și Sapori della Campania (savorile regiunii Campania). Principalele organizații agricole profesionale din Italia au publicat informații pe site-urile lor web cu privire la acest aspect și la proiectul IGP, subliniind importanța sa strategică pentru sector.

Numeroasele activități promoționale importante desfășurate în ultimii ani au contribuit, de asemenea, la asigurarea sprijinului pentru proiect din partea întreprinderilor din sector. Astfel, aproximativ 240 de întreprinderi agricole, prese de măsline, producători de ulei, cooperative și organizații de producători din sector s-au alăturat inițiativei, sporind astfel reprezentativitatea comitetului de promovare.

Studiile realizate la Università degli Studi di Napoli Federico II și celelalte inițiative descrise mai sus au contribuit la promovarea produsului și a denumirii sale. Acest lucru a permis o mai mare precizie pentru a defini și a consolida profilul de calitate al produsului IGP „Olio Campania” și reputația acestuia.

După cum s-a descris mai sus, produsul cu IGP „Olio Campania” se caracterizează prin atributul fructat de măsline, care include întotdeauna una sau mai multe dintre următoarele arome: de migdale, de anghinare sau de tomate. Aceste arome, precum și notele echilibrate ale atributelor amar și picant contribuie la aprecierea și recunoașterea produsului de către consumatorii care sunt din ce în ce mai atenți la calitate.

Trimitere la publicarea caietului de sarcini

Textul integral al caietului de sarcini al produsului este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it) și făcând clic pe „Qualità” (în partea superioară dreaptă a ecranului), apoi pe „Prodotti DOP IGP STG” (pe partea laterală stângă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.